การประท้วงในฮ่องกง พ.ศ. 2557

**การประท้วงในฮ่องกง พ.ศ. 2557** หรือเรียก **การปฏิวัติร่ม** เริ่มเมื่อเดือนกันยายน 2557 เมื่อผู้สนับสนุนต่อต้านรัฐบาลในฮ่องกงประท้วงนอกสำนักงานใหญ่ของรัฐและยึดแยกสำคัญของนครหลายแยกหลังคณะกรรมาธิการสามัญประจำสภาประชาชนแห่งชาติประกาศคำวินิจฉัยต่อการปฏิรูปการเลือกตั้งเสนอ คณะกรรมาธิการฯ ไม่อนุญาตการเสนอชื่อให้พลเมืองเลือก แต่ประกาศชัดว่า คณะกรรมการเลือกผู้สมัครจำนวน 1,200 คน ซึ่งยังมาจากการเสนอชื่อโดยกลุ่มแยกธุรกิจและถูกรัฐบาลจีนควบคุมอย่างเข้มงวด จะเลือกตั้งผู้สมัครรับเลือกตั้งสองถึงสามคนโดยมีเสียงเกินกึ่งหนึ่งก่อนให้สาธารณะออกเสียงลงคะแนนเลือกคนเหล่านั้น ซึ่งถูกมองว่าคัดกรองผู้สมัครนิยมประชาธิปไตยออกอย่างชะงัด

สหพันธ์นักศึกษาฮ่องกงและกลุ่มสะคอลาริซึม (Scholarism) เริ่มประท้วงนอกสำนักงานใหญ่ของรัฐเมื่อวันที่ 22 กันยายน 2557 คัดค้านคำวินิจฉัยของคณะกรรมาธิการฯ เย็นวันที่ 26 กันยายน ผู้ประท้วงหลายร้อยคนฝ่าสิ่งกีดขวางความปลอดภัยแล้วเข้าลานหน้าศูนย์ราชการกลาง (Central Government Complex) อันเป็นพื้นที่สาธารณะที่ห้ามสาธารณะเข้าตั้งแต่เดือนกรกฎาคม 2557 เจ้าหน้าที่ล้อมผู้ประท้วงไว้ในลานหน้าอาคารนั้นและจำกัดการเคลื่อนไหวข้ามคืน จนไล่ออกไปด้วยกำลังในวันรุ่งขึ้น ซึ่งรวมผู้นำนักศึกษา โจชัว หว่อง ซึ่งสุดท้ายถูกควบคุมตัวไว้นานกว่า 40 ชั่วโมง ยึดเซ็นทรัลประกาศว่า พวกเขาจะเริ่มการรณรงค์ดื้อแพ่งทันที

วันที่ 28 กันยายน ผู้ประท้วงสกัดกั้นทั้งเส้นทางสำคัญทั้งตะวันออก-ตะวันตกในตอนเหนือของเกาะฮ่องกงใกล้แอดมะรัลที (Admiralty) มีการใช้แก๊สน้ำตาต่อผู้ประท้วงที่ดูไม่มีอาวุธและสันติ ซึ่งเป็นชนวนให้มีพลเมืองเข้าร่วมการประท้วงมากขึ้นและยึดอ่าวเคิสเวย์ เซ็นทรัลและมงก๊ก กลุ่มสมาชิกไทรแอด (triad) จัดระเบียบโจมตีผู้ประท้วงอย่างสันติในวันที่ 3 ตุลาคม หลังรัฐบาลยุติปฏิบัติการกวาดล้าง ขณะนี้สหพันธ์นักศึกษาฮ่องกงและรัฐบาล กำลังมุ่งเจรจาเกี่ยวกับการปฏิรูปการเลือกตั้ง

่วันที่ 15 ธันวาคม ตำรวจฮ่องกงได้สลายการชุมนุมในเขตคอสเวย์เบย์ 

## ความเป็นมาของเหตุการณ์
### ภูมิหลังทางการเมือง
	ข้อตกลงในปฏิญญาร่วมจีน-อังกฤษที่ทำขึ้นในปี 2527 มีผลสำคัญคือการที่อังกฤษต้องส่งมอบคืนเกาะฮ่องกงให้กับทางสาธารณรัฐประชาชนประชาธิปไตยจีน ในฐานะเขตบริหารพิเศษในวันที่ 1 กรกฎาคม 2540 ภายใต้หลักการ หนึ่งประเทศ สองระบบ ภายใต้เงื่อนไขนี้ ทางการฮ่องกงจะถือว่าเป็นเขตบริหารพิเศษที่มีอิสระในด้านการบริหารและจัดการตัวเอง เว้นในด้านของการทหารและการต่างประเทศ ซึ่งจะมีลักษณะการปกครองเช่นนี้ต่อไปเป็นเวลา 50 ปี

	ภายใต้เงื่อนไขนี้ ฮ่องกง ในฐานะเขตบริหารพิเศษฮ่องกง จะปกครองตัวเองโดยมีกฎหมายหลักเป็นของตัวเอง (Hong Kong Basic Law) ซึ่งเป็นกฎหมายที่ทางคณะกรรมาธิการสามัญประจำสภาประชาชนแห่งชาติจีน (NPCSC) เป็นผู้รับผิดชอบ ภายใต้กฎหมายฉบับนี้ระบุไว้ว่า ผู้บริหารสูงสุดของฮ่องกงจะมาจากการเลือกตั้งของคณะผู้เลือกตั้งจำนวน 1200 คน ซึ่งคณะกรรมการผู้เลือกตั้งนี้ได้ถูกระบุไว้ในประมวลกฎหมาย Basic Law ว่ามีกระบวรการคัดเลือกคณะกรรมการผู้เลือกตั้งโดยวิธีการขั้นตอนแบบประชาธิปไตยอย่างกว้างขวาง ซึ่งในปี 2550 คณะกรรมาธิการฯ ได้แสดงความเป็นไปได้ต่อการเปลี่ยนแปลงกระบวนการเลือกตั้งของระบบการเลือกตั้งฮ่องกง ซึ่งจะนำไปใช้จริงในการเลือกตั้งผู้บริหารสูงสุดเกาะฮ่องกง ในการนี้ผู้ว่าการสูงสุดของฮ่องกงในขณะนั้น เหลียง ชุนหยิง ได้รับลูกของกรรมาธิการและนำไปสู่แผนการปฏิรูประบบเลือกตั้งในช่วงแรกของปี 2557

	สิ่งนี้สอดรับไปกับความเคลื่อนไหวของภาคประชาชน ตั้งแต่ปี 2556 เกิดขบวนการยึดเซ็นทรัลด้วยรักและสันติภาพ ในความพยายามเคลื่อนไหวเพื่อให้เกิดการเลือกตั้งทางตรงที่ประชาชนชาวฮ่องกงมีสิทธิเลือกตั้งในการลงคะแนนเสียงได้อย่างเสรี ไม่ผ่านคณะกรรมการผู้ลงคะแนนเลือกตั้ง โดยจัดแคมเปญการลงคะแนนเสมือนจริงที่เหมือนเป็น “การลงประชามติของมวลชน” ที่มีคนให้ความสนใจถึง 792,808 คน 

	อย่างไรก็ตามเมื่อเข้าสู่วันที่ 31 สิงหาคม 2557 คณะกรรมาธิการฯของจีนได้ลงมติในสภาประชาชน เห็นชอบแผนในการกำหนดขอบเขตในการจัดการเลือกตั้งสมาชิกสภานิติบัญญัติฮ่องกงในปี 2559 และการเลือกตั้งผู้บริหารสูงสุดเกาะฮ่องกงในปี 2560 โดยที่ประชุมใหญ่สภาประชาชนแห่งชาติจีน เห็นชอบปรับให้มีการเพิ่มข้อคุณสมบัติที่ว่า “ผู้บริหารสูงสุดเกาะฮ่องกงจะต้องเป็นบุคคลที่รักประเทศและรักฮ่องกง”" และยังกำหนดว่าวิธีการคัดเลือกผู้บริหารสูงสุดของเกาะฮ่องกงจะต้องคุ้มครองจุดประสงค์นี้ และระบุว่าผู้บริหารสูงสุดของเกาะฮ่องกงมาจากการลงคะแนนเสียงของคณะกรรมการผู้มีสิทธิลงคะแนนเลือกตั้ง ที่มีสมาชิก 1200 คน โดยผู้ที่ได้เป็นผู้บริหารจำเป็นที่จะต้องได้รับคะแนนเสียงเกินกึ่งหนึ่งของคณะกรรมการผู้มีสิทธิลงคะแนนเลือกตั้ง ก่อนจะได้รับการแต่งตั้งจากรัฐบาลกลางของจีนที่ปักกิ่ง ในขณะที่การเลือกตั้งสมาชิกสภานิติบัญญัตแห่งชาติขอให้คงบทบัญญัติเอาไว้แต่เดิม

	หลังการประกาศออกมา ชาวฮ่องกงจำนวนมากแสดงความมาพอใจต่อสิ่งที่เกิดขึ้น เพราะการปฏิรูประบบการเลือกตั้งที่ชาวฮ่องกงหวังว่าจะได้มีสิทธิเลือกผู้นำของตัวเองไม่ได้เกิดขึ้น และนำไปสู่การจัดการชุมนุมในเวลาต่อมา 

## คลื่นการประท้วง
### การประท้วงในเดือนกันยายน

	คลื่นความไม่พอใจของมวลชนขยายตัวเป็นวงกว้างหลังได้เห็นประกาศของคณะกรรมาธิการ โดยตั้งแต่วันที่ 1 กันยายน เมื่องรองเลขาธิการใหญ่ หลี เฟย (LI wei) ได้เดินทางมาคุยกับตัวแทนของฮ่องกง เกี่ยวกับผลมติของคณะกรรมาธิการที่ส่งผลกระทบต่อการปฏิรูประบบการเลือกตั้งของฮ่องกง ซึ่งแม้ว่าทางรัฐบาลฮ่องกงจะเห็นชอบและพร้อมที่จะหนุนต่อมติของคณะกรรมาธิการของจีนแผ่นดินใหญ่ แต่ในแง่ของประชาชนทั่วไปไม่เห็นชอบกับผลมติ เหล่าผู้สนับสนุนต่อหลักการประชาธิปไตยได้ประณามผลมตินี้ โดยมองว่าการกระทำนี้เป็นการทรยศต่อหลักการ “หนึ่งคนหนึ่งเสียง” ตามหลักการประชาธิปไตย ซึ่งนำไปสู่การชุมนุมประท้วงขนาดเล็กที่โรงแรมที่จัดประชุมระหว่างหลีเฟย กับตัวแทนรัฐบาลฮ่องกง ซึ่งการชุมนุมเล็กๆนี้ถูกตำรวจเข้าจับกุมผู้ชุมนุม 19 คน ในข้อหาการชุมนุมผิดกฎหมาย

	ผลมติของคณะกรรมาธิการนำไปสู่แรงต้านของหลายฝ่ายไม่ว่าจะเป็นฝ่ายการเมืองกับภาคประชาชน สำหรับฝ่ายการเมือง พรรคเดโมแครตฮ่องกงได้ออกแถลงการณ์ว่าจะคัดค้านกรอบการปฏิรูปในสภานิติบัญญัติอย่างถึงที่สุด ในขณะที่ทางภาคประชาชน กลุ่มยึดเซ็นทรัลด้วยรักและสันติภาพได้ออกประกาศนัดชุมนุมใหญ่ในวันที่ 14 กันยายน ที่คอสเวย์เบย์และเซ็นทรัล

	แต่ก่อนการนัดชุมนุมใหญ่ของกลุ่มยึดเซ็นทรัลด้วยรักและสันติภาพ กลุ่มสโกรลาลิซึ่ม (Scholarism) ซึ่งเป็นขบวนการของนักวิชาการใหม่และนักศึกษาที่เพิ่งจบ ได้มีการจัดประท้วงขนาดเล็กก่อนหน้า 1 วัน นอกศูนย์ราชการฮ่องกง การชุมนุมมในครั้งนี้จัดขึ้นโดยมีแกนนำคือ แอคเนส โจว ก่อนที่ในเวลาต่อมาเครือข่ายกลุ่มสโกรลาลิซึ่มได้จับมือแนวร่วมกับสมาพันธ์นิสิตนักศึกษาฮ่องกง และประกาศคว่ำบาตรการเข้าเรียนโดยให้นักเรียนนักศึกษาออกมาประท้วงลงถนน ใครที่ไม่สะดวกใจในการทำก็ให้ติดริบบิ้นสีเหลืองเป็นสัญลักษณ์ การนัดชุมนุมใหญ่ของแนวร่วมนักศึกษานักชุมนุมที่สวนสาธารณะทามาร์ในวันที่ 22 กันยายน ในครั้งนั้นมีนักศึกษาเข้าร่วมการชุมนุมมากถึง 13,000 คน 

	การชุมนุมใหญ่ของนักศึกษาปักหลังอยู่ในศูนย์ราชการฮ่องกงนานถึง 3 วัน จนถึงวันที่ 26 กันยายน ตำรวจได้กระชับพื้นที่คืน เพราะตำรวจไม่อนุญาตให้มีการจัดการชุมนุมในวันที่ 26 ในพื้นที่ของศูนย์ราชการ เหล่าผู้ชุมนุมได้ย้ายไปปักหลักชุมนุมที่ถนนทิมเหมย ซึ่งบริเวณนั้นมีพื้นที่จัตุรัสสาธารณชน (Civic Square) ซึ่งเป็นลานกว้างที่เวลาปกติประชาชนทั่วไปสามารถเข้าไปใช้ได้ แต่ปรากฎว่าพอมีการชุมนุมตำรวจได้ปิดล้อมและไม่อนุญาติให้ผู้ชุมนุมเข้าไปใช้งาน เมื่อมวลชนมาถึงกลุ่มขบวนการสโกรราลิซึ่มจึงประกาศที่จะยึดพื้นที่นี้ให้กับมาเป็นของประชาชนอีกครั้ง แกนนำในการยึดคืนลานกว้างนั้นนำโดย โจชัว หว่อง และนาธาน ลอว์พยายามฝ่าแนวกั้นของตำรวจเพื่อเข้าไปในพื้นที่นั้น เหตุการณ์ในครั้งนี้นำไปสู่ความวุ่นวายของประชาชนกับเจ้าหน้าที่ โจชัว หว่อง และแกนนำคนอื่นถูกตำรวจจับกุมตัวในทันที ในขณะที่เจ้าหน้าที่ตำรวจได้ใช้แก๊สน้ำตาสลายการชุมนุม

	ผลกระทบจากการสลายการชุมนุมของกลุ่มนักศึกษา ทำให้เบนนี ไท๋ แกนนำกลุ่มยึดเซ็นทรัล นัดชุมนุมใหญ่ในวันที่ 28 กันยายน เพื่อดึงแนวร่วมมวลชน ซึ่งก็ประสบความสำเร็จผู้คนจำนวนมากหลั่งไหลเข้ามาชุมนุมในบริเวณโดยรอบของอาคารศูนย์ราชการฮ่องกง ถนนทิมเหมยถูกปิดและการจราจรทั้งหมดโดยรอบอาคารศูนย์ราชการฮ่องกงกลายเป็นอัมพาต 

	วันที่ 28 กันยายน ถือได้ว่าเป็นวันที่เป็นจุดเปลี่ยนสำคัญของการชุมนุม ตำรวจฮ่องกงปิดถนนทิมเหมยไม่ให้ผู้ชุมนุมเข้าใกล้อาคารศูนย์ราชการฮ่องกงได้ ในขณะที่ฝูงชนก็หลั่งไหลการเข้ามามากขึ้นจนเบียดเสียดกันเต็มพื้นที่ ในช่วงเวลาประมาณ 17.58 น. ตำรวจปราบจลาจลของฮ่องกงออกประกาศคำเตือนในการใช้แก๊สน้ำตา ก่อนจะเปิดฉากยิงแก๊สน้ำตาเข้าใส่ผู้ชุมนุม พร้อมกระจายเสียงผ่านรถกระจายเสียงให้ผู้ชุมนุมแยกย้ายกัน มิเข่นนั้นจะใชกระสุนยางยิงใส่ผู้ชุมนุม

	ผลของการสลายการชุมนุมของเจ้าหน้าที่ตำรวจ ทำให้ผู้ชุมนุมกระจายตัวออก และไปปักหลักชุมนุมยังพื้นที่และย่านเศรษฐกิจสำคัญอื่นๆ ไม่ว่าจะเป็นย่านวันจ๋าย (Wan Chai) ย่านคอสเวย์เบย์ (Causeway Bay) และย่านม๊กก๊ก (Mong Kok) ซึ่งมีผู้ชุมนุมในแต่ละย่านในช่วงแรกที่ละไม่ต่ำกว่า 3,000 คน ก่อนจะขยายตัวออกไปเป็น 100,000 คน ในช่วงข้ามคืน 

	ทางสำนักงานตำรวจได้ออกแถลงต่อหน้าสื่อมวลชนว่า ในการสลายการชุมนุมในครั้งนี้ ทางเจ้าหน้าที่ได้ใช้ความอดทนอดกลั้นอย่างเต็มที่ และการดำเนินการต่างๆ เป็นไปตามระเบียบข้อบังคับทุกอย่าง ในการนี้ทางตำรวจยืนยันการใช้แก๊สน้ำตาที่ 87 ครั้ง และรายงานว่ามีผู้ได้รับบาดเจ็บจากการสลายการชุมนุม 34 คน ในการประท้วงครั้งนี้

### การชุมนุมขยายตัว
	เมื่อโจชัว หว่อง ได้รับการปล่อยตัวแล้ว เขากับกลุ่มขบวนการนักศึกษาได้กล่าวต่อสาธารณชนว่าจะชุมนุมต่อไป โดยเริ่มตั้งแต่วันที่ 1 ตุลาคม โจชัวกับแกนนำระดับสูงในกลุ่มสกรูราลิซึ่มได้แสดงอารยขัดขืนด้วยการยืนหันหลัง และไม่ร้องเพลงสรรเสริญต่อการชักธงชาติจีนขึ้นสู่ยอดเสา เนื่องในวันชาติจีน ในวันเดียวกันนี้สมาชิกสภาท้องถิ่นของเขตในพื้นที่ พอล ซิมเมอร์แมน (Paul Zimmerman) ได้ชูร่มสีเหลืองขึ้นเป็นการประท้วงภายหลังจากรัฐพิธีดำเนินไปแล้วเสร็จ ต่อมาร่มสีเหลืองนี้จะกลายเป็นสัญลักษณ์ของการชุมนุมในอนาคต

	กลุ่มผู้ขุมนุมยึดหลายพื้นที่สำคัญในฮ่องกง ขบวนการนักศึกษาเริ่มปักหลักอยู่ที่สี่แยกถนนกวางตุ้ง และพื้นที่ของจิมซาจุ่ย ในขณะที่กลุ่มของยึดเซ็นทรัลได้ปักหลักอยู่ที่ย่านม๊กก๊กและคอสเวย์เบย์ ซึ่งในกลุ่มหลังนี้ได้มีการปะทะกับขบวนการอั้งยี่และมาเฟียฮ่องกงในวันที่ 3 ตุลาคม จนนำไปสู่การที่ตำรวจฮ่องกงใช้แก๊สน้ำตาในการสลายการชุมนุม อย่างไรก็ตามผู้ชุมนุมหลายคนตั้งข้อสังเกตว่า รัฐบาลฮ่องกงอาจอยู่เบื้องหลังการปะทะกันในครั้งนี้ ด้วยการสนับสนุนกลุ่มอั้งยี่และกลุ่มอันธพาลผิดกฎหมายให้มาโจมตีและทำร้ายผู้ชุมนุม เพราะมผู้ชุมนุมหลายคนเห็นว่า หลังจากการที่ตำรวจจับกลุ่มพวกกลุ่มอันธพาลเหล่านั้น บางคนก็ได้รับการปล่อยตัวแทบจะในทันทีหลังจากที่โดนจับกลุ่ม 

	ในช่วงเวลาต่อมา ในวันที่ 4 ตุลาคม เริ่มเห็นกลุ่มผู้ต่อต้านการชุมนุมและสนับสนุนรัฐบาลเริ่มลงถนน ประท้วงการกระทำผิดกฎหมายของพวกกลุ่มยึดเซ็นทรัลและขบวนการนักศึกษา กลุ่มผู้สนับสนุนนี้จะมีสัญลักษณ์คือการผูกริบบิ้นสีฟ้าเอาไว้ เพื่อเป็นสัญลักษณ์ในการให้กำลังใจกับเจ้าหน้าที่ตำรวจ ซึ่งในขบวนการต่อต้านการประท้วงนี้ หลายคนได้ให้สัมภาษณ์และให้ความเห็นว่าพร้อมสนับสนุนเจ้าหน้าที่ในการดำเนินตามกฎมาย รวมทั้งยินดีหากเห็นเจ้าหน้าที่ใช้กระสุนจริง หรือกองทัพปลดปล่อยประชาชนจีนจะเข้ามาแทรกแทรงสถานการณ์

	ท่าทีของฝ่ายการเมืองในช่วงต้นเดือนตุลาคมค่อนข้างที่จะเสียงแตกเป็นอย่างมาก โดยสำหรับรัฐบาลฮ่องกงเรียกร้องให้ยุติการชุมนุม และสถานที่ราชการทุกอย่างควรจะกลับมาทำงานได้ในวันจันทร์ ในขณะที่อดีตสมาชิกพรรคประชาธิปไตย (Democratic Party) กล่าวให้ผู้ชุมนุมถอยลง เพราะสถานการณ์ตอนนี้ “สุ่มเสี่ยงที่จะนำไปสู่อันตราย ทั้งสองฝ่ายควรจะมานั่งพูดคุยกัน เพื่อไม่ให้สถานการณ์ต้องจบลงด้วยการนองเลือด”

	ในขณะเดียวกัน มาตรการของทางตำรวจได้รุนแรงขึ้น เจมส์ โท สมาชิกสภานิติบัญญัติจากพรรคประชาธิปไตย ได้กล่าวประณามการกระทำของตำรวจฮ่องกง ที่นอกจากจะใช้มาตรการรุนแรงในการสลายฝูงชนและ ยังพยายามจัดตั้งผู้คนเพื่อให้มวลชนเผชิญหน้ากันเอง นอกจากนี้องค์การสื่อมวลชนและสมาคมผู้สื่อข่าวต่างประเทศของสมาคมนักข่าวฮ่องกงก็กกล่าวประณามอย่างรุนแรงต่อมาตรการของตำรวจฮ่องกง อันเป็นผลจากมาตรการสลายการชุมนุม ตำรวจได้มีการยิงแก็สน้ำตาและใช้กำลังกับผู้สื่อข่าวที่รายงานเหตุสถานการณ์การชุมนุมอย่างใกล้ชิด

	ในช่วงวันที่ 5-9 ตุลาคม สถานการณ์บนท้องถนนค่อนข้างที่จะทรงตัว และมีแนวโน้มที่จะกลับไปในทิศทางที่ดีขึ้น ท่ามกลางข่าวสถานการณ์ว่าตำรวจจะใช้มาตรการที่รุนแรงในการสลายการชุมนุม แต่แกนนำนักศึกษา อเล็กซ์ โจว (Alex Chow) ได้ประกาศว่า จะมีการเจรจากับทางตัวแทนของรัฐบาล แครี่ ลัม ซึ่งในระหว่างนี้รัฐบาลจะรับประกันความปลอดภัยของผู้ชุมนุมก่อนที่การเจรจาพูดคุยจะเกิดขึ้น

	แต่เมื่อเข้าสู่วันที่ 9 ตุลาคม มวลชนที่เริ่มคลี่คลายตัวอันเกิดมาจากสถานการณ์ที่ดีขึ้น เริ่มกลับมารวมตัวกันอีกครั้ง หลังจากที่อเล็กซ์ โจวกล่าวกับมวลชนว่า ตัวแทนรัฐบาลจะยกเลิกการพูดคุยกับผู้ชุมุนมในวันที่ 10 ตุลาคม แครี่ ลัม กล่าวต่อสื่อมวลชนว่า “เราไม่สามารถยอมรับการพูดคุยหรือมีส่วนร่วมกับกิจกรรมที่ดำเนินอย่างผิดกฎหมายได้ การพิจารณาอย่างรอบคอบของรัฐบาลนี้เป็นเพื่อรักษากฎหมายของฮ่องกงเอาไว้”"  หลายฝ่ายตั้งข้อสังเกตว่า เป็นผลมาจากมวลชนที่ลดลงหลังจากสถานการณ์คลี่คลาย รัฐบาลจึงมองว่าไม่จำเป็นต้องมีการเจรจาอีกต่อไป สิ่งนี้ทำให้มวลชนโกรธเป็นอย่างมาก องค์กรนักศึกษาเรียกระดมพลอีกครั้ง และฝูงชนกลับมาเต็มถนนอย่างแน่นขนัดตั้งแต่วันที่ 10 ตุลาคมเป็นต้นไป ผู้ประท้วงหลายพันคนตั้งเต็นท์ปักหลักอยู่เต็มถนน Harcourt พร้อมกับบูธพยาบาลและบูธอาหารคอยให้ความช่วยเหลือฝูงชนที่เข้าร่วมการชุมนุม 

	ฝูงชนปักหลักอยู่ที่ถนน Harcourt อยู่เกือบ 2 วัน ตำรวจฮ่องกงก็เริ่มมาตรการกระชับพื้นที่ โดยให้เหตุผลว่า “เป็นการป้องกันการเกิดอุบัติเหตุทางถนน” และทางตำรวจเริ่มกีดกันสื่อมวลชนเข้าสู่พื้นที่โดยให้เหตุผลป้องกันอันตรายจากการสลายการชุมนุม เมื่อเข้าสู่วันที่ 13 ตุลาคม แนวรั้วและเครื่องกีดขวางของผู้ชุมนุมที่ปักหลักอยู่ที่ถนน Harcourt ถูกโจมตีโดยกลุ่มชนไม่ทราบฝ่าย ที่เข้ามาทำร้ายฝูงชนและได้พยายามรื้อเครื่องกีดขวางของกลุ่มผู้ชุมนุม ฝูงชนได้ปะทะและขับไล่กลุ่มคนไม่ทราบฝ่ายนี้ออกไป และได้ซ่อมเครื่องกีดขวางของฝูงชนกลับมาอีกครั้ง ฝูงชนและสื่อฝ่ายประชาธิปไตยตั้งคำถามถึงตัวตนของกลุ่มคนไม่ทราบฝ่าย ว่าเป็นกลุ่มอันธพาล อั้งยี่และมาเฟียที่ตำรวจฮ่องกงจัดตั้งขึ้นเพื่อให้ปะทะกับผู้ชุมนุม 

	ตลอดช่วงวันที่ 13-15 ตุลาคม ตำรวจพยายามสลายการชุมนุมและรื้อเครื่องกีดขวางเพื่อเปิดการจราจรในพื้นที่ต่างๆ ในช่วงเวลานี้ฝูงชนพยายามกลับไปปักหลักอยู่ที่บริเวณศูนย์ราชการ และรวมตัวกันเพื่อต้านมาตรการสลายการชุมนุมของตำรวจ

	ในช่วงที่ตำรวจใช้มาตรการรุนแรงในการสลายการชุมนุมในครั้งนี้ มีเหตุการณ์สำคัญเกิดขึ้นเมื่อโทรทัศน์ท้องถิ่น TVB ได้เผยแพร่ภาพการทำร้ายร่างกายนายเคน ซาง (Ken Tsang) สมาชิกพรรค Civic Party ด้วยการต่อย เตะ และกระทืบเป็นเวลาร่วมประมาณ 4 นาที ก่อนจะเผยแพร่บทความอีกมากมายถึงการทำร้ายนักข่าวโดยเจ้าหน้าที่รัฐ การทำร้ายร่างกายของตำรวจในครั้งนี้กลายเป็นที่วิจารณ์อย่างเป็นวงกว้าง มวลชนทั้งในโลกจริงและโลกออนไลน์เรียกร้องให้มีการถอดถอนตำรวจกลุ่มนี้ และให้ดำเนินคดีทำร้ายร่างกายแก่เจ้าหน้าที่ตำรวจ แรงกดดันเหล่านี้ทำให้เลขาธิการฝ่ายความมั่นคงของรัฐบาลฮ่องกง ไหล่ ตงก๊ก (Lai Tung Kwok) ได้ออกแถลงการณ์ว่าได้พักราชการเจ้าหน้าที่ที่ก่อเหตุเอาไว้ก่อน และจะดำเนินการสอบสวน หากพบว่าผิดจริงก็จะดำเนินคดีให้ถึงที่สุด"

	อย่างไรก็ตาม ในช่วงครึ่งหลังของเดือนตุลาคม การเผชิญหน้าของมวลชนและเจ้าหน้าที่ตำรวจยังคงอยู่ในภาวะตึงเครียดอย่างต่อเนื่อง ทางเจ้าหน้าที่ตำรวจเกิดการเผชิญหน้ากับผู้ชุมนุม พยายามถอดรื้อสิ่งกีดขวางของผู้ชุมนุมที่ปิดกั้นพื้นที่เอาไว้ รวมทั้งเจ้าหน้าที่และกลุ่มอันธพาลมาเฟียฮ่องกงยังเปิดฉากทำร้ายผู้ชุมนุมตามมุมตึก อาคารต่างๆ ความรุนแรงยังทวีความรุนแรงเพิ่มมากขึ้น เมื่อเจ้าหน้าที่เริ่มดำเนินการจับกุมผู้ชุมนุม โดยสัปดาห์ที่ 19-26 ตุลาคม เจ้าหน้าที่ตำรวจจับกุมผู้ประท้วงกว่า 37 คน และมีผู้ที่ได้รับบาดเจ็บจากการปะทะเกือบ 70 คน 

	ความตึงเครียดของการชุมนุมที่เกิดขึ้นตามย่านเศรษฐกิจสำคัญของฮ่องกง สร้างแรงกดดันต่อรัฐบาลให้เปิดฉากการเจรจากับผู้ชุมนุม ในวันที่ 21 ตุลาคม รัฐบาลฮ่องกงและสมาพันธ์นิสิตนักศึกษาฮ่องกงตกลงที่จะทำการเจรจากันผ่านการดีเบทในรายการโทรทัศน์ ที่เปิดให้คนฮ่องกงโดยทั่วไปได้รับชม แกนนำหลักที่เจรจากันคืออเล็ก โจว เลขาธิการสมาพันธ์นิสิตนักศึกษา กับตัวแทนรัฐบาล แครี่ ลัม หัวหน้าคณะรัฐมนตรี การพูดคุยเจรจาเป็นไปได้ด้วยดี ทางตัวแทนรัฐบาลเสนอว่า จะทำแผนที่ว่าด้วยข้อกังวลของขบวนการนักศึกษาเสนอไปยังคณะกรรมาธิการเพื่อให้พิจารณาอีกรอบ แม้ว่ามีความเป็นไปได้สูงที่จะถูกปัดตก แน่นอนว่ารัฐบาลกล่าวผ่านสื่อมวลชนว่าการเจรจาเรียบร้อยดี แต่สำหรับขบวนการนักศึกษาผิดหวังกับท่าทีของรัฐบาล และมองว่าสิ่งที่รัฐบาลทำนั้นคลุมเคลือ และเป็นเพียงแค่การประวิงเวลาเท่านั้น

	การชุมนุมภายนอกยังคงเป็นไปอย่างต่อเนื่อง ในวันที่ 23 ตุลาคม ฝูงชนบางส่วนได้ไปบนยอดเขาสิงโต (Lion Rock) เพื่อติดป้ายผ้าประท้วงขนาดใหญ่ที่เขียนว่า “เราต้องการสิทธิในการเลือกตั้ง” ซึ่งสามารถเห็นไปได้ไกลถึงเกาลูน ช่วงนี้ทางขบวนการนิสิตนักศึกษาพยายามเรียกร้องให้มีการเจรจารอบสอง โดยอยากเจรจาโดยตรงกับ หลี่ เคอเฉียง นายกรัฐมนตรีจีน แต่ไม่ได้รับการตอบรับจากรัฐบาลฮ่องกง และมองว่าเป็นการกระทำที่เกิดขอบเขตมากเกินไป

	ส่วนท่าทีของรัฐบาลนั้น แม้ว่าผู้บริหารสูงสุดของเกาะฮ่องกงในขณะนั้น เหลียง ชุนหยิง จะปฏิเสธการลาออกและมองว่าการลาออกของตัวเองจะไม่ได้เปลี่ยนแปลงสถานการณ์ไปก็ตาม แต่ก็มีแรงกดดันจากพรรคที่สนับสนุนจีนบางพรรคออกตัวบีบให้ผู้บริหารสูงสุดในขณะนั้นลาออก ด้วยเหตุผลที่ว่า เหลียงไม่สามารถควบคุมสถานการณ์ให้สงบได้โดยเร็ว และการลาออกของเหลียงอาจะทำให้การชุมนุมยุติลงได้

### ปฏิกิริยาโต้กลับ
	เมื่อเข้าสู่เดือนพฤศจิกายน สิ่งที่กลุ่มผู้ชุมนุมพบเจอคือกระแสการต่อต้านจากมวลชนที่สนับสนุนรัฐบาลจีนทั้งทางตรง คือ กลุ่มอันธพาลและกลุ่มอิทธิพลมืดในฮ่องกงที่ร่วมมือกับตำรวจฮ่องกงคอยดักทำร้ายผู้ชุมนุมอยู่เนืองๆ กับอีกกลุ่มหนึ่งคือกลุ่มผู้สนับสนุนจีนที่ทำแคมเปญเรียกร้องในการคืนพื้นที่สาธารณะจากการชุมนุมที่ปักหลักยืดเยื้อมามากกว่า 6 สัปดาห์ มีรายงานว่ากลุ่มผู้ไม่เห็นด้วยกับผู้ชุมนุมสามารถรรวมกลุ่มกันได้มากกว่า 1.8 ล้านคน เสนอชื่อต่อรัฐบาลเพื่อเรียกร้องให้ผู้ชุมนุมคืนพื้นที่สาธารณะและให้ตำรวจบังคับใช้กฎหมายกับผู้ชุมนุมให้ถึงที่สุด 

	ในช่วงวันที่ 10 ศาลสูงฮ่องกงรับเรื่อง และออกคำสั่งให้กิจการการคมนาคม ไม่ว่าจะเป็นการเดินรถแท็กซี่ หรือรถเมล์ประจำทางสามารถดำเนินต่อไปได้ และผู้ชุมนุมที่ปิดถนนสาธารณะต้องให้ทางรถเหล่านี้ หากจำเป็นศาลให้อนุญาตบริษัทเอกชนเหล่านั้นในการเคลียร์ผู้ชุมนุมให้พ้นทางได้ ในส่วนของความเคลื่อนไหวจากรัฐบาล แครี่ หลัม ได้ประกาศว่าจะใช้มาตรการขั้นเด็ดขาดกับผู้ชุมนุม และจะไม่มีการเจรจากับผู้ชุมนุมอีกต่อไป  

	เมื่อทางรัฐบาลยกระดับมาตรการจัดการ ทางผู้ขุมนุมเองก็ยกระดับการชุมนุมด้วย การปักหลักในเวทีใหญ่มีอยู่สองจุดคือแถวม๊กก๊ก กับบริเวณศูนย์ราชการฮ่องกง ซึ่งในแต่ละจุดมีการตั้งแนวล้อมรอบเวทีการชุมนุม ในการนี้ขบวนการนักศึกษาที่นำโดยอเล็กซ์ โจว ประกาศว่าสมาพันธ์นิสิตนักศึกษาฮ่องกงได้เขียนจดหมายเพื่อส่งถึงผู้แทน 35 คนในสภาประชาชนแห่งชาติ เพื่อแสดงให้เห็นถึงข้อเรียกร้องของคนฮ่องกง ในขณะเดียวกันก็เตรียมที่จะยกระดับการชุมนุมไปยังปักกิ่ง ในการประชุมสุดยอดเอเปกปักกิ่งในปี 2557 อย่างไรก็ตามเมื่อรัฐบาลได้รับทราบข่าวเรื่องนี้ก็พยายามสกัดไม่ให้กลุ่มนักศึกษาเดินทางไปยังจีนแผ่นดินใหญ่ โดยการระงับใบอนุญาติเดินทางเข้าจีนของพวกเขาเอาไว้ชั่วคราว

	การประท้วงยังคงยกระดับความรุนแรงอย่างต่อเนื่อง ในวันที่ 19 พฤศจิกายน กลุ่มผู้ชุมนุมบริเวณศูนย์ราชการ ได้บุกเข้าไปในอาคารสภานิติบัญญัติฮ่องกง โดยการฝ่าเจ้าหน้าที่และได้ทุบกระจกเข้าไป และต่อมาในวันที่ 21 ฝูงชนจำนวนมากก็รวมตัวกันไปประท้วงอยู่ที่หน้าสถานกงสุลอังกฤษประจำฮ่องกง เรียกร้องให้อังกฤษกดดันจีนในการปกป้องเสรีภาพของฮ่องกง ที่จีนได้ละเมิดข้อตกลงที่ทำเอาไว้กับอังกฤษในปฏิญญาร่วมกัน

	ทว่าพื้นที่ที่ความตึงเครียดรุนแรงที่สุดคือพื้นที่ม๊กก๊ก พื้นที่นี้คือเวทีชุมนุมหลักของกลุ่มสกรูราลิซึ่ม ที่มีโจชัว หว่อง เป็นแกนนำ โดยนับตั้งแต่ วันที่ 26 พฤศจิกายนเป็นต้นมา การเผชิญหน้าระหว่างผู้ชุมนุมสนับสนุนประชาธิปไตยกับตำรวจและกลุ่มผู้ชุมนุมที่สนับสนุนรัฐบาลจีนได้เริ่มตึงเครียดกันมากขึ้น มีการปะทะกันของมวงชนสองฝั่ง และตำรวจก็พยายามเข้าเคลียร์พื้นที่ของผู้ชุมนุม โดยมีการเกณฑ์ตำรวจควบคุมฝูงชนเข้ามาในพื้นที่นี้มากกว่า 4,000 คน และมีการใช้แก๊สน้ำตาในการสลายการชุมนุม และจับกุมผู้ชุมนมกว่าหนึ่งร้อยคน การปะทะรุนแรงขึ้นมากในวันที่ 30 พฤศจิกายน และขยายตัวไปยังพื้นที่ต่างๆ เช่น ศูนย์ราชการฮ่องกง ในช่วงนี้โจชัว หว่องและแกนนำของขบวนการนักศึกษาอื่นๆ ได้ประกาศอดอาหารประท้วงจนกว่าปัญหาจะคลี่คลาย

	เมื่อเข้าสู่เดือนธันวาคม การพยายามกระชับพื้นที่ของเจ้าหน้าที่ตำรวจยังคงดำเนินต่อไป ท่ามกลางความเหนื่อยล้าของผู้ชุมนุมในการชุมนุมที่เผชิญหน้ากับการปะทะอยู่บ่อยครั้ง ปัญหาเรื่องความปลอดภัยและการปะทะกันอย่างบ่อยครั้งของผู้ชุมนุม ทำให้แกนนำบางส่วนโดยเฉพาะนักการเมืองและกลุ่มยึดเซ็นทรัลได้มอบตัวกับเจ้าหน้าที่ ทำให้เมื่อเข้าสู่เดือนธันวาคมกลุ่มผู้ประท้วงหลักจึงเหลือแต่เพียงขบวนการนักศึกษา ซึ่งทางเจ้าหน้าที่ตำรวจเดินหน้าใช้กำลังเพื่อจับกุมและสลายการชุมนุมอย่างต่อเนื่อง ในวันที่ 11 ธันวาคม ตำรวจได้ขีดเส้นตายให้ผู้ชุมนุมสลายการชุมนุมภายในวันนี้ ฝูงชนบางส่วนเลือกที่จะกลับแต่ก็ยังมีบางส่วนที่ต่อต้าน ซึ่งนำไปสู่การใช้กำลังจับกุมผู้ชุมนและแกนนำชุมนุมกว่า 209 คน จากนั้นเจ้าหน้าที่ตำรวจก็เดินหน้าเข้าสลายการชุมนุมในพื้นที่ต่างๆ จนเหตุการณ์สงบลงได้ในวันที่ 15 ธันวาคม

	ผลของการประท้วงที่นานกว่า 3 เดือนนี้ ไม่ได้เปลี่ยนแปลงอะไรฮ่องกงมากนัก รัฐบาลไม่ได้ทำอะไรเป็นรูปธรรม แต่อย่างน้อยสถานการณ์ที่เกิดขึ้นนำไปสู่การเติบโตของกระแสประชาธิปไตยในฮ่องกง ตลอดจนกระแสการเรียกร้องเอกราชให้กับฮ่องกงเช่นเดียวกัน 

## ผลกระทบจากการชุมนุม
### ผลกระทบในเชิงเศรษฐกิจ
	ผลจากการชุมนุมปิดท้องถนนที่กินระยะเวลาร่วมสามเดือนในครั้งนี้ ได้ส่งผลทำให้เกิดปัญหาทางเศรษฐกิจในฮ่องกงตามมา เพราะการชุมนุมที่เกิดขึ้นปักหลักยึดพื้นที่ถนนในย่านเศรษฐกิจสำคัญของเมือง ทำให้เมืองเป็นอัมพาต การเข้าถึงบริการสาธารณะอย่างถนนมีปัญหา การปิดถนนและการปะทะกันระหว่างเจ้าหน้าที่ตำรวจและผู้ชุมนุมนำไปสู่ปัญหาการจราจรติดขัด และรายได้ที่ลดลงของบริการขนส่งสาธารณะ สมาคมเจ้าของแท็กซี่ฮ่องกงรายงานว่า รายได้ของคนขับรถแท็กซี่ภายในเมืองลดลงกว่าร้อยละ 30 และไม่มีทีท่าว่าจะฟื้นคืนมาได้ อันสืบเนื่องจากปัญหาการจราจรและนักท่องเที่ยวที่ลดลงจากปัญหาทางการเมือง โดยสำนักข่าวหลายสำนักรายงานว่า ผลจากการประท้วงทำให้นักท่องเที่ยวหดหาย และนักลงทุนกังวลในสถานการณ์การเมืองและระงับการลงทุน ทำให้เศรษฐกิจฮ่องกงสูญเสียรายได้ไปกว่า 4 หมื่นล้านดอลล่าร์ฮองกง 
### ผลกระทบต่อสังคมคนฮ่องกง

	การประท้วงที่เกิดขึ้นในปีนี้ได้ส่งผลกระทบทางความคิดอย่างรุนแรงต่อคนฮ่องกง สังคมฮ่องกงกลายเป็นสังคมที่มีการแบ่งขั้วทางการเมืองอย่างชัดเจน ระหว่างคนที่สนับสนุนประชาธิปไตยกับสนับสนุนรัฐบาลจีน ความขัดแย้งจากการแบ่งขั้วทางการเมืองนี้ นำไปสู่ปัญหาความสัมพันธ์ของคนในสังคม ผู้คนจำนวนมากเลือกที่จะตัดเพื่อนหรือตัดความสัมพันธ์กับคนรู้จักได้ในทันทีหากมีแนวทางอุดมการณ์การเมืองที่แตกต่างกัน ในโลกโซเชี่ยลมีเดียเป็นสิ่งที่ชัดเจนถึงบรรยากาศแบบนี้ ผู้คนเลือกที่จะมีเพื่อนที่อยู่ในขั้วทางการเมืองเดียวกัน และลบเพื่อนที่มีแนวทางทางการเมืองต่างออกไป แม้ว่านั่นจะเป็นญาติของตัวเองก็ตาม

## อ้างอิง

หมวดหมู่:การประท้วงใน พ.ศ. 2557
หมวดหมู่:ขบวนการยึดครอง
หมวดหมู่:การเมืองฮ่องกง
หมวดหมู่:การประท้วงในฮ่องกง